Det blev betegnet som en gigaordre, da den nordjyske virksomhed Carsoe i januar kunne fortælle, at de havde lavet en aftale med Russian Fishery Company (RFC) om at levere såkaldte flydende fiskefabrikker for knap en halv milliard kroner. Men ordren er nu annulleret. Det skriver erhvervsmediet Børsen . - Da den nye kontrakt på 500 millioner kroner er så ny, som den er, betyder det, at de skibe, som Carsoes fiskeprocesanlæg skal installeres på, endnu ikke er bygget, og Carsoe kommer ikke til at levere disse ordrer, som situationen ser ud nu, skriver Carsoes administrerende direktør Hugo Dissing i en mail til Børsen. Håbede på at bevare ordrer TV2 Nord var i kontakt med Hugo Dissing, efter at Rusland i februar invaderede Ukraine. Dengang håbede Aalborg-virksomheden, at de fortsat kunne afsætte produkter til russiske firmaer, selvom EU indførte sanktioner over for Rusland. - Vi har en del ordrer til det russiske marked og følger derfor situationen dag for dag. Vi håber ikke, at udviklingen kommer til at påvirke vores leverancer, men som virksomhed overholder vi naturligvis alle sanktioner, der måtte komme, sagde Hugo Dissing på det tidspunkt. Carsoe leverer komplette fiskefabrikker til store fiskeskibe. Når avanceret produktion af fangsten kan klares ombord, spares der tid og penge. Ordren til Russian Fishery Company var på fabrikker til fire skibe. Tidligere har den nordjyske virksomhed udstyret syv russiske skibe med fabriksmateriel. Carsoe havde i seneste regnskabsår en nettoomsætning på 525 millioner kroner.

Opsummering:
Den nordjyske virksomhed Carsoe dropper en ordre på omkring en halv milliard kroner til Rusland på grund af krigen i Ukraine.